Feb 03,2019
పబ్లిక్‌ ఇష్యూ ద్వారా వాటాల విక్రయం
న్యూఢిల్లీ: ఏప్రిల్‌ నుంచి ప్రారంభంకానున్న కొత్త ఆర్థిక సంవత్సరంలో వివిధ ప్రభుత్వ రంగ కంపెనీలను (పీఎస్‌యూ) పబ్లిక్‌ ఇష్యూ బాట (ఐపీవో) పట్టించనున్నట్టుగా ప్రభుత్వం వెల్లడించింది. వచ్చే ఆర్ధిక సంవత్సరంలో దాదాపు పది ప్రభుత్వ రంగ కంపెనీలు ప్రాథమిక మార్కెట్లోకి రానున్నాయని 'డిపార్టుమెంట్‌ ఆఫ్‌ ఇన్వెస్ట్‌మెంట్‌ అండ్‌ పబ్లిక్‌ అసెట్‌ మేనేజ్‌మెంట్‌' (దీపమ్‌) కార్యదర్శి అటను చక్రబొర్తి తెలిపారు. 2019-20 సంవత్సరానికి గాను పీఎస్‌యూలలో డిజిన్వెస్ట్‌మెంట్‌ ద్వారా రూ.90,000 కోట్ల వాటాలను విక్రయించాలని కేంద్ర ప్రభుత్వం తాజా బడ్జెట్‌లో లక్ష్యంగా పెట్టుకున్న విషయం తెలిసిందే. 2018-19లో రూ.80వేల కోట్ల వాటాల ఉపసంహరణ లక్ష్యాన్ని చేరకుంటామని పేర్కొంది. ఈ నేపథ్యంలో ఆర్ధిక మంత్రిత్వ శాఖ పీఎస్‌యూలల భారీగా వాటాల విక్రయానికి ఎత్తుగడలు రూపొందిస్తోందని సమాచారం. ఈ క్రమంలో భాగంగా నే ఇప్పటికే 10 ఐపీవోలు వరసలో ఉన్నాయని చక్రబొర్తి తెలిపారు. చాలా కంపెనీలు ఇంకా కనీస పబ్లిక్‌ షేర్‌హోల్డింగ్‌ లక్ష్యాన్ని చేరాల్సి ఉందన్నారు. గడిచిన 10 నెలల్లో కేంద్ర పీఎస్‌యుల్లో రూ.36,000 కోట్ల విలువ చేసే వాటాలను ఉపసంహరించుకుంది. వచ్చే నెల మార్చి ముగింపు నాటికి మరో రూ.44,000 కోట్ల వాటాలను విక్రయించాలని కేంద్రం నిర్దేశించుకుందని.. దీంతో ప్రస్తుత ఆర్ధిక సంవత్సరానికి లక్ష్యంగా పెట్టుకున్న రూ.80,000 కోట్ల వాటాల ఉపసంహరణ లక్ష్యం నెరవేరనుందని చక్రబొర్తి పేర్కొన్నారు. 2019 మార్చి కల్లా పవన్‌ హాన్స్‌లో కీలక వాటాలను విక్రయించనున్నామన్నారు. వచ్చే ఆర్ధిక సంవత్సరంలో రూ.90వేల కోట్ల వాటాలను ఉపసంహరణకు ఇప్పటికే తాము ప్రణాళికలు రూపొందించామన్నారు.
మీ స్నేహితులకు రికమెండ్ చెయ్యండి